106 meisies binne drie maande in PMB-omgewing verkragArgieffoto Altesaam 106 meisies onder die ouderdom van 12 is in die afgelope drie maande in die omgewing van Pietermaritzburg in KwaZulu-Natal verkrag, het The Witness Donderdag berig. Dit is bykans ŉ derde van die 325 verkragtings wat sedert Julie tot September in die uMgungundlovu-distriksmunisipaliteit se omgewing by die polisie aangemeld is. Dié statistiek is Woensdag tydens die sogenaamde “Sugar Daddies”-veldtog in Pietermaritzburg bekend gemaak. Die veldtog fokus op bewusmaking oor die maatskaplike euwel waar skoolmeisies deur “ouer mans met geld” uitgelok word. Sthembile Dlamini, ŉ gesondheidsbeampte, het gesê die munisipaliteit het ook 821 geboortes van meisies onder 18 geregistreer. Pietermaritzburg, Howick, Mpendle en Richmond val binne dié munisipaliteit. – SAPA